Kähärä haastajana Kuopion SM-halleihin

Viime kesän Kalevan kisojen kaksinkertainen pronssimitalisti **Jessica Kähärä** lähtee viikonloppuna Kuopion aikuisten SM-halleihin haastamaan kokeneempia kilpakumppaneitaan ennakolta varsin tasaiseksi ja hyvätasoiseksi povattavassa korkeuskilpailussa.

Mikkelin Kilpa-Veikkojen monilahjakkuus on kuluvan hallikauden tilaston kuutonen hypäten talven ainoassa korkeuskisassaan 180.

Viime kesän ennätyksellään 187 Kähärä kohoaisi hallitilaston kakkoseksi edellään vain 190 hypännyt ykkössuosikki **Ella Junnila**.

Kisaan ovat ilmoittautuneet myös sekä ulko- että sisäratojen (191) SE-nainen **Linda Sandblom**, parhaimmillaan hallissa 190 taivuttanut **Eleriin Haas** ja kuluvalla hallikaudella 186 ja 184 hypänneet ottelijat **Miia Sillman** ja **Elina Kakko**.

Elokuussa 18 vuotta täyttävä Kähärä osallistuu myös 60 metrin aitoihin, joka käydään niin ikään sunnuntaina.

Siinä mikkeliläinen taistelee realistisesti paikasta viiden parhaan loppukilpailuun ollen kuluvan hallikauden tilastoissa juurikin viidennellä sijalla ennätyksellään 8,42.

Jyväskylässä kaksi viikkoa sitten pituutta huimat 6,32 venyttänyt hallikauden tilastokakkonen ei pituuteen osallistu perjantaisten vanhojen tanssien vuoksi.

Etelä-Savosta on mukana Kuopiossa kuusi urheilijaa. Savonlinnan Riennon **Henna Sallinen** on kuulassa ennätysvertailun neljäs, mutta tämän talven hallitilastoissa kymmenestä mukana olevasta työntäjästä vasta yhdeksäntenä.

Kyynärpäävammasta talven aikana kärsinyt Sallinen on työntänyt ainoassa kilpailussaan lukemat 12,40, joilla jää viime kauden ennätyksestään parisen metriä.

Naisten kolmiloikassa mukana ovat Kangasniemen Kalskeen **Johanna Hokkanen** ja Kilpa-Veikkojen **Lotta Kirvesmies**.

Hiljattain hallissa Suomen ennätyksen 14,38 hypänneen **Kristiina Mäkelän** poissaolo avaa mitalikamppailun täysin.

Esimerkiksi 12,45 loikkinut, kinkkavaihettaan hypyssä täksi kaudeksi muuttanut, Hokkanenkin on vain 60 sentin päässä tänä talvena pisimmälle hypänneestä **Kira Kytölästä**.

Ristiinan Urheilijoiden **Mikko Rummukainen** on mukana miesten pituudessa ja Riennon vielä 17-sarjaa oleva **Niina Karttunen** 60 metrillä.

Eteläsavolaiset Kuopion SM-halleissa:

Mikko Rummukainen, Ristiinan Urheilijat, M 3-loikka, la klo 13.05

Niina Karttunen, Savonlinnan Riento, N 60m alkuerät la klo 13.10

Henna Sallinen, Savonlinnan Riento, N kuula la klo 15.55

Jessica Kähärä, Mikkelin Kilpa-Veikot, N korkeus su klo 12.05, 60m aj alkuerät su klo 15.25

Lotta Kirvesmies, Mikkelin Kilpa-Veikot, N 3-loikka su klo 15.00

Johanna Hokkanen, Kangasniemen Kalske, N 3-loikka su klo 15.00